શ્રીકૃષ્ણે રાધા સાથે પૃથ્વી ઉપર અવતાર ધારણ કર્યો તે માટે પૃથ્વી પર અસુરોનો ભયંકર ત્રાસ કારણભૂત ગણાવાયો છે. અસુરોના ત્રાસથી અત્યંત ત્રસ્ત થયેલી પૃથ્વીએ બ્રહ્માનો આશ્રય સ્વીકાર્યો. દેવતાઓ પણ અસુરોના ત્રાસથી વ્યથિત હતા જ. પૃથ્વીએ બ્રહ્માની સમક્ષ નિવેદન કર્યું કે ‘પૃથ્વી પર ભાર વધી ગયો છે. ચોર-ડાકુ ચોમેર હાહાકાર મચાવી રહ્યા છે. અસુરોએ પૃથ્વી ઉપરથી શાંતિ છિન્નભિન્ન કરી મૂકી છે, તો આપ ઉપાય કરો.’ બ્રહ્મા પૃથ્વીને આ વિશે કંઈક ઉપાય કરવાની ખાતરી આપે છે. બ્રહ્મા પૃથ્વી અને દેવતાઓ સહિત શંકર પાસે જાય છે અને પૃથ્વી પરની સર્વ હકીકત ભગવાન શંકરને જણાવે છે. આ સાંભળી શંકર અને પાર્વતી ખૂબ વ્યથિત થયાં. શંકર અને બ્રહ્મા સહિત સર્વ દેવતાઓ ધર્મદેવને મળ્યા અંતે સર્વ દેવતાઓ શ્રીહરિના પરમ ધામ વૈકુંઠમાં ગયા. ત્યાં ચતુર્ભુજ શ્રીહરિ અને દેવી લક્ષ્મીની સર્વ દેવતાઓએ સ્તુતિ કરી અને પૃથ્વી પર વધી ગયેલા અસુરોના ત્રાસની અને અધર્મની વાત કરી. આ ત્રાસમાંથી પૃથ્વીને મુક્ત કરવા માટે સર્વ દેવતાઓએ શ્રીહરિને વિનંતી કરી.